ועדת הכספים, כנסת 17, פרוטוקול מספר , 2007-07-30 14:00

סטס מיסז'ניקוב: אנחנו עוברים לנושא תקנות מס רכוש וקרן פיצויים.

סטס מיסז'ניקוב: היום היינו צריכים לאשר לשדרות וליישובי עוטף עזה את התקנות של יוני.

סטס מיסז'ניקוב: אני מעביר את רשות הדיבור ליודקה שגב והוא יסביר.

יודקה שגב: בעקבות מיעוט המבקשים בחודש יוני ולאור העובדה שטרם מיצינו את ההידברות עם האוצר, אנחנו מבקשים לדחות את הדיון.

יודקה שגב: בכל מקרה, מדובר על פיצוי יוני שיינתן רטרואקטיבית ולכן אין נזק גדול אם הדיון יידחה בחודש ימים.

סטס מיסז'ניקוב: תודה על ההצהרה.

סטס מיסז'ניקוב: קיבלתי בקשה מאגף התקציבים באוצר, לדחות את הדיון היום, כנראה שהנוסחה המוצעת על ידי הממשלה אינה שלמה וניתן לשפרה.

סטס מיסז'ניקוב: מכיוון שכולנו רוצים בטובת האזור, אני נעתר בשמחה לבקשת הממשלה ובקשת המעסיקים כדי לדחות את הדיון עד שתימצא נוסחה ראויה יותר שתענה על כל הצרכים.

סטס מיסז'ניקוב: תודה רבה.

סטס מיסז'ניקוב: אישור מוסדות ציבור לעניין סעיף 46 לפקודת מס הכנסה

סטס מיסז'ניקוב: אנחנו עוברים לאישור מוסדות ציבור לעניין סעיף 46 לפקודת מס הכנסה.

אברהם שוורץ: מונחת לפניכם רשימה של 51 מוסדות ציבור שנבדקו על ידינו והם ראויים למעמד החלת מוסד ציבורי לעניין 46 לפקודת מס הכנסה.

ניסן סלומינסקי: מאחר וזמן רב עבר מאז שאישרנו מוסדות, האם ישנם מוסדות נוספים שעברו את השלב הטכני של בדיקת מס הכנסה ותקועים בשלבים כלשהם?

ניסן סלומינסקי: האם יש כאלה שתקועים סתם כך רק בגלל שאין מישהו שמטפל בהם, או מהרגע שהם מאושרים על ידי מס הכנסה זה רץ במהירות ומאושר.

אברהם שוורץ: ישנם מוסדות שעדיין מחכים לוועדה פנימית של מס הכנסה.

ניסן סלומינסקי: יש כאלה שעברו אתכם ותקועים בחלל זמן רב?

אברהם שוורץ: לא, אין.

סטס מיסז'ניקוב: יש שאלות נוספות לגבי המוסדות?

סטס מיסז'ניקוב: לא.

סטס מיסז'ניקוב: אם כך אני מציע, לאשר את הרשימה.

סטס מיסז'ניקוב: אנחנו מאשרים את הרשימה שסימונה 5495007, כמוסד ציבורי לעניין סעיף 46 לפקודת מס הכנסה.

סטס מיסז'ניקוב: מי בעד אישור הרשימה ירים את ידו.

סטס מיסז'ניקוב: הצבעה בעד – 4 נגד – אין נמנעים – אין הרשימה אושרה.

סטס מיסז'ניקוב: הרשימה אושרה פה אחד, תודה רבה.

סטס מיסז'ניקוב: שינויים בתקציב לשנת 2007 פנייה מס' 92-93:

סטס מיסז'ניקוב: אנחנו עוברים לפניות תקציביות.

סטס מיסז'ניקוב: הפנייה הראשונה היא פנייה מס' 92-93.

דוד שטיימיץ: הפנייה נועדה לתת תוספת תקציבית לרשות להגבלים עסקיים בנושא שכר ופעולות.

דוד שטיימיץ: המקור לכך הוא מקור תקציבי של האוצר כי לקיחת מזומנים מסעיף מענקים הוא לא רלוונטי כל זמן שאין ירידה בהרשאות להתחייב.

דוד שטיימיץ: זאת תוספת עבור הרשות להגבלים עסקיים בנושא שכר ופעולות.

סמדר אלחנני: אתה מוריד את זה מסעיף מענקים של חוק עידוד השקעות הון.

דוד שטיימיץ: המחויבות של האוצר היא לכל ההרשאות להתחייב שיש לנו שם.

דוד שטיימיץ: כל זמן שאין הקטנה בהרשאות להתחייב, זה לא רלוונטי מבחינת המענקים.

סמדר אלחנני: הוויכוח כאן בוועדה כל הזמן היה שאין בכלל כסף במענקים, לא בהרשאות להתחייב אלא במענקים עצמם.

דוד שטיימיץ: לפני כחודש העברנו כ-90 מיליון שקלים, 3 מיליון הללו לא משפיעים על פעילות המענקים.

דוד שטיימיץ: אני אומר את זה באחריות מלאה.

סטס מיסז'ניקוב: מי בעד לאשר פניה מספר 92-93, ירים את ידו.

סטס מיסז'ניקוב: הצבעה בעד – 4 נגד – אין נמנעים – אין הפנייה אושרה.

סטס מיסז'ניקוב: פנייה 92-93 אושרה.

סטס מיסז'ניקוב: פנייה מס' 349:

סטס מיסז'ניקוב: אנחנו עוברים לפנייה הבאה: 349, משרד התיירות.

אשר ונונו: ההעברה התקציבית נועדה לסעיף מרכזי אחד, העברה לטובת החברה הממשלתית לתיירות.

אשר ונונו: אנחנו עברנו דירה מרחוב קינג ג'ורג', שם השטח היה גדול והעלות היתה יקרה, עברנו לאזור אחר, לגבעת שאול.

אשר ונונו: אז עיקר ההוצאות זה בגין המעבר עצמו.

ניסן סלומינסקי: כתוצאה מכך נחסך כסף רב.

אשר ונונו: בעתיד יהיה חסכון, כרגע יש הוצאות חד פעמיות.

סטס מיסז'ניקוב: מי בעד אישור פניה מספר 349, ירים את ידו.

סטס מיסז'ניקוב: הצבעה בעד – רוב נגד – אין נמנעים – אין הבקשה התקבלה.

סטס מיסז'ניקוב: תודה, פנייה מספר 349 אושרה.

סטס מיסז'ניקוב: פנייה מספר 356:

סטס מיסז'ניקוב: אנחנו עוברים לפנייה מספר 356 של משרד התשתיות.

ערן פולק: הפניה לשינוי תקציבים בתוך תקציב הרשות של רשות המים, העברה בין הסעיפים של הרשות.

ניסן סלומינסקי: באיזה סכום מדובר?

ערן פולק: כל ההעברה זה סדר גודל של 1,270 מיליון שקלים, ההעברה היא בין הרשות.

סטס מיסז'ניקוב: מי בעד אישור פניה 356, ירים את ידו.

סטס מיסז'ניקוב: הצבעה בעד – רוב נגד – אין נמנעים – אין הבקשה התקבלה.

סטס מיסז'ניקוב: פנייה מספר 356 אושרה.

סטס מיסז'ניקוב: פנייה מספר 357:

סטס מיסז'ניקוב: אנחנו עוברים לפנייה מספר 357.

ערן פולק: פנייה שנועדה להעברת 20 מיליון שקל למימון הרשאה להתחייב להתחייבות עבר בתחום של מפעלי קולחין.

ערן פולק: יש תת ביצוע בתחום של ניקוז, לוקחים 20 מיליון מהניקוז ומעבירים לקולחין.

ניסן סלומינסקי: במפעל ספציפי?

ערן פולק: המפעל הכי גדול שמוקם כרגע הוא מפעל באזור עמק חרוד ובקעת בית שאן.

ערן פולק: לשם הולך הכסף.

סטס מיסז'ניקוב: מי בעד אישור פנייה 357, ירים את ידו.

סטס מיסז'ניקוב: הצבעה בעד – רוב נגד – אין נמנעים – אין הבקשה התקבלה.

סטס מיסז'ניקוב: תודה, פנייה מספר 357 אושרה.

סטס מיסז'ניקוב: פנייה מספר 360:

סטס מיסז'ניקוב: אנחנו עוברים לפנייה מספר 360.

דוד שטיימיץ: מדובר כאן בשינויים פנימיים בתוך משרד התמ"ת, כאשר חלק גדול זה הגדלת הכנסות נוספות למפעל היהלומים, הגדלנו את זה בעוד 14 מיליון שקלים.

דוד שטיימיץ: זה הוסכם על אגף התקציבים באוצר.

דוד שטיימיץ: עיקר התוספת היא למינהל היהלומים, יש להם תקציב של 14 מיליון שקלים - - -

ניסן סלומינסקי: מה זה מינהל היהלומים?

ניסן סלומינסקי: זה לא אנשים פרטיים?

זאב אלקין: עיקר התוספת לאמרכלות.

דוד שטיימיץ: אנחנו מפקחים על כל נושא היהלומים, עם האגרות שאנחנו מטילים - - -

ניסן סלומינסקי: אז ככל שההכנסה שלהם גדלה יותר, אתם מפקחים יותר?

דוד שטיימיץ: למשל, יש לנו קרנות מיועדות שאנחנו נותנים ליצואנים, עוזרים להם - - -

ניסן סלומינסקי: לזה הכוונה?

זאב אלקין: על איזה מפעל התקנה הזאת מדברת?

דוד שטיימיץ: אני מדבר על תקנה מספר 360221 – זאת הוצאה מותנית בהכנסה.

דוד שטיימיץ: אנחנו מגדילים את הפעילות של מכון היהלומים.

דוד שטיימיץ: יש הפרשות שאנחנו עושים לקרנות מיועדות לנושאים האלה.

דוד שטיימיץ: זה בסך הכול הכנסות.

זאב אלקין: וזאת הוצאה מותנית בהכנסה?

דוד שטיימיץ: נכון, זאת התוספת.

זאב אלקין: ובהוצאה עצמית, העברה לאמרכלות?

דוד שטיימיץ: אני אסביר.

דוד שטיימיץ: יש לנו שני סעיפים קשיחים, שאנחנו נמצאים כרגע במצב די אקוטי מבחינת חוסר תקציבי, אחד מהם זה שכר דירה שלנו והנושא השני זה אחזקת דואר וטלפונים.

דוד שטיימיץ: יש לנו גירעון של 10 מיליון שקלים.

דוד שטיימיץ: מה שעשינו, לקחנו את כל יחידות המשרד, לקחנו מהם 100-200 אלף שקלים, צברנו והצלחנו לאסוף כ-4 מיליון שקלים כאשר 2 מיליון שקלים הקצבנו לשכר דירה של המשרד ועוד 1.9 מיליון שקלים הקצבנו לדואר וטלפונים.

דוד שטיימיץ: בנוסף לכך יש שעות נוספות, בזמנו, משרד האוצר נתן לנו תקנים ל"עתידים", הצלחנו להשיג תוספת של שעות נוספות ורכב לנושא הזה.

דוד שטיימיץ: יש לנו 4.5 משרות כוח אדם - - -

ניסן סלומינסקי: מה זה, אתם מורידים מהאגף לתעסוקת נשים?

דוד שטיימיץ: אנחנו מעבירים את זה לדואר וטלפונים.

ניסן סלומינסקי: לא אכפת לי, אם כי מורידים מתעסוקת נשים, ממבוגרים מורידים.

דוד שטיימיץ: אבל אי אפשר - - -

ניסן סלומינסקי: אתה צודק, אנחנו לא יכולים להיכנס לתוך הסידור הפנימי.

סטס מיסז'ניקוב: רבותיי, מי בעד אישור פנייה מספר 360, ירים את ידו.

סטס מיסז'ניקוב: הצבעה בעד – 3 נגד – אין נמנעים – 1 הבקשה התקבלה.

סטס מיסז'ניקוב: פנייה מספר 360 אושרה.

סטס מיסז'ניקוב: פנייה מספר 365:

סטס מיסז'ניקוב: אנחנו עוברים לפנייה מספר 365, משרד החינוך.

ריקי ארמן: הפנייה הזאת כוללת שני דברים, האחד, תקצוב 2.8 מיליון שקלים עבור בית התפוצות, בעקבות החלטת ממשלה, חינוך משתתף במדע תרבות וספורט.

ריקי ארמן: הנושא העיקרי של הפנייה הזאת הוא תקצוב של בתי ספר ממשלתיים.

ריקי ארמן: לא מדובר בשינוי פעילות אלא לאפשר את הפעילות הקיימת.

ריקי ארמן: "מרכבה" נכנסה לתוך הפעילות.

ריקי ארמן: התחילו לפעול במערכת "מרכבה" - - -

ניסן סלומינסקי: "מרכבה" זה מערכת מחשוב חדשה.

ריקי ארמן: כן, מערכת מחשוב חדשה.

ריקי ארמן: יש בתי ספר שהם בתי ספר ממשלתיים, מה ההבדל בינם לבין בתי ספר אחרים?

ריקי ארמן: שם, כל העובדים, כולל מזכיר, שרת, כולם הם עובדי מדינה.

ריקי ארמן: היחידה הזאת היא יחידה ממשלתית לכל דבר ויש לה כמה אלמנטים נוספים, גם בית ספר, גם פנימייה, גם משק חקלאי ופשוט צריך לשנות את אופן התקצוב שם.

ריקי ארמן: אין שום שינוי – זה פשוט כדי לאפשר לבית הספר הזה לפעול ולהצליח לשלם לו.

ניסן סלומינסקי: אז מה זה הוצאה מותנית בהכנסה של החינוך ההתיישבותי?

ניסן סלומינסקי: מה פירוש, איזה הכנסה?

ריקי ארמן: זה פשוט שיטת תקצוב.

ריקי ארמן: יש שם משק חקלאי, במשק החקלאי יש גם הכנסה, הרי יש בתי ספר שמוכרים תוצרת מסוימת.

ניסן סלומינסקי: בסדרי גודל כאלה?

ריקי ארמן: בגלל מערכת ה"מרכבה" - - -

ניסן סלומינסקי: זה לא נראה לי.

אברהם מיכאלי: מה הם עושים היום ללא האישור שלנו?

ריקי ארמן: תהיה בעיה להעביר להם כספים.

אברהם מיכאלי: איזה בעיה תיגרם אם לא נעביר את האישור הזה?

ריקי ארמן: יש קשיים בהעברת כספים לאותם בתי ספר.

סטס מיסז'ניקוב: חברי הוועדה, מה אתם מחליטים, אתם מבקשים לדחות את זה?

סטס מיסז'ניקוב: טוב, אז לא נאשר את זה, נדון בזה בפעם הבאה.

ריקי ארמן: אני רוצה להבין, מאיזה סיבה?

סטס מיסז'ניקוב: מהסיבה שלחבר הכנסת זאב אלקין יש בעיה עם משרד החינוך - - -

ניסן סלומינסקי: לא רק לזאב אלקין.

זאב אלקין: יש בעיה לילדים עולים.

ניסן סלומינסקי: זאת סוגיה אחת, לי יש בעיה אחרת לגמרי, ישנו קיצוץ תקנים, מקצצים תקנים בשירות הלאומי.

ניסן סלומינסקי: חוץ מזה, לא הבנו בדיוק את ההעברה הזאת, מה זה החינוך התיישבותי.

ניסן סלומינסקי: אני מכיר אותם טוב, אני עובד אתם, שיבוא לכאן יחיאל שילו, הוא מנהל ראש האגף, שיבוא ויסביר לנו.

סטס מיסז'ניקוב: פנייה מספר 365 נדחתה.

סטס מיסז'ניקוב: פנייה מס' 361-362:

סטס מיסז'ניקוב: אנחנו עוברים לפנייה מספר 361-362.

סטס מיסז'ניקוב: על פי בקשתו של חבר הכנסת ליצמן, לא נדון בזה היום.

סטס מיסז'ניקוב: פנייה מס' 289:

סטס מיסז'ניקוב: אנחנו עוברים לפנייה מספר 289.

משה בודר: זאת הרשאה להתחייב, הקצאת סכום של 35 מיליון שקלים לשירותי ייעוץ, לשירות המבני בחברת חשמל.

ניסן סלומינסקי: זה הסכום היחיד או שזה הסכום האחרון מתוך סכומים נוספים שאישרנו?

משה בודר: לא, זה הסכום מפה והלאה.

ניסן סלומינסקי: כלומר, זה כל הסכום לייעוץ, סך של 35 מיליון.

משה בודר: נכון.

ניסן סלומינסקי: אני זוכר שבזמנו דיברנו על סכומים נוספים.

משה בודר: כרגע זה הסכום שידוע לי, אין סכומים אחרים.

סטס מיסז'ניקוב: הבקשה הזאת כבר נדונה, ביקשנו הסברים נוספים.

סטס מיסז'ניקוב: נפגשתי עם המנכ"ל המיועד לחברות הממשלתיות, שמעון בן-חמו, הוא הסביר לי בפרוטרוט ממה מורכבת ההצעה הזאת, כיצד מחושבות השעות, איך בחרו במכרז החברה לייעוץ.

סטס מיסז'ניקוב: בארץ אין מומחים ברפורמה ובשינוי המבני שנעשה בחברת חשמל.

סטס מיסז'ניקוב: על פניו זה נראה בסדר.

סטס מיסז'ניקוב: אני מקווה שתשתכנעו לאחר ההסבר שלו.

ניסן סלומינסקי: שוכנעת שזה הסכום היחיד או שיש סכומים נוספים?

סטס מיסז'ניקוב: לא, אין סכומים נוספים, זה הסכום.

ניסן סלומינסקי: הרפורמה הזאת תבוצע או שהיא תישאר על הנייר?

אהרון גולדמן: יש את תיקון מספר 5 לחוק משק החשמל, הוא עבר ב-28 בפברואר 2007 וקבע, שב-1 בנובמבר ייצא צו על אופן יישום השינוי המבני.

אהרון גולדמן: אנחנו נמצאים חודשיים שלושה לפני התאריך הזה ואנחנו חייבים להיערך למועד הזה בצורה מלאה.

ניסן סלומינסקי: ייצא צו?

אהרון גולדמן: על פי החוק חייב לצאת צו.

אהרון גולדמן: החוק קובע, שייצא צו.

אהרון גולדמן: החוק קבע, שב-1 בינואר 2008 יוקמו חברות ייצוא, יתואגדו חברות ייצוא וחברת מערכת שתסביר לראשונה חברה חיצונית – במקום המונופול של חברת החשמל – שלא תהיה בקבוצת חברת החשמל, תהפוך לחברת אחזקות בתחום הייצוא ובתחום החלוקה, חברת הולכה וחברה חיצונית שהיא לא חברת בת שתדאג לניהול המערכת, מי נכנס לייצור, מתי, לראות שהעסק מתנהל בצורה כלכלית, יש רזרבה בכל רגע נתון.

אהרון גולדמן: כידוע לכם, היום אנחנו נמצאים בשיאי ביקוש, ממש על הגבול, ברמות הגבוליות ביותר שמסכנות את היציבות של משק החשמל והנושא של הרפורמה, תוכניות הפיתוח העתידיות, גיוסי ההון, כל הדברים האלה, הם קריטיים בלוחות הזמנים הנוכחיים.

אהרון גולדמן: היחידים שיודעים לבצע את זה, צוות בינלאומי, צוות אוסטרלי שביצע את זה גם באוסטרליה וגם במקומות נוספים.

ניסן סלומינסקי: השאלה אם זה יעזור לנו, כי חלק נעשה ובכל זאת אנחנו סובלים.

ניסן סלומינסקי: אם בסוף לא ימומש כל הנושא, אתם מחזירים לנו את ה-35 מיליון.

סטס מיסז'ניקוב: מי בעד אישור פנייה ספר 289, ירים את ידו.

סטס מיסז'ניקוב: הצבעה בעד – 4 נגד – אין נמנעים - אין הבקשה נתקבלה.

סטס מיסז'ניקוב: תודה, פנייה מספר 289 אושרה.

סטס מיסז'ניקוב: פנייה מספר 368-369-370:

סטס מיסז'ניקוב: אנחנו עוברים לפנייה מספר 368-369-370.

אשר ונונו: לפני כחודשיים-שלושה, משרד התיירות לסיכום עם אגף התקציבים על הוספת 65 מיליון שקלים, מאחר ולצוות הייעוץ לא היו מקורות, הסיכום בתחילה היה, שיינתן 65 מיליון שקלים בהרשאה להתחייב ואז אישרנו לנו מזומנים בהתאם למועדים שנקבעו בסיכום, אחד זה סוף יוני.

אשר ונונו: כרגע זאת המנה הראשונה כאשר הם מוסיפים לנו כ-23 מיליון שקלים תקציב מזומנים, בהתאם לפריסה שהורינו להם לבצע.

אשר ונונו: מנגד, הם לוקחים חלק מההרשאה להתחייב לטובת תקציב שהם צריכים במקומות אחרים.

דוד שטיימיץ: יש מחויבות של האוצר למרכז ההשקעות, כל זמן שאין נגיעה בהרשאה להתחייב, יש מחויבות, אם הם לוקחים מזומנים, לאחר מכן מחזירים אותם.

ניסן סלומינסקי: יש ביצוע ויש הרשאה.

סטס מיסז'ניקוב: מי בעד אישור פנייה 368-369-370, מי נגד?

סטס מיסז'ניקוב: הצבעה בעד – 4 נגד – אין נמנעים – אין הבקשה נתקבלה.

סטס מיסז'ניקוב: פנייה מספר 368-369-370 אושרה, תודה.

סטס מיסז'ניקוב: פנייה מס' 371:

סטס מיסז'ניקוב: אנחנו עוברים לפנייה מספר 371, משרד התשתיות.

משה בוצר: עיקרה של הפנייה היא שינויים פנימיים בתוך תקציב המשרד, להעביר כסף לשימור אנרגיה וליחידת הפיקוח במשק הדלק.

משה בוצר: ישנו גם תקצוב של ועדת ההיגוי לעניין רעידות אדמה.

סטס מיסז'ניקוב: מי בעד אישור פנייה 371?

סטס מיסז'ניקוב: הצבעה בעד – 4 נגד – אין נמנעים – אין הבקשה נתקבלה.

סטס מיסז'ניקוב: פנייה מספר 371 אושרה.

סטס מיסז'ניקוב: פנייה מס' 374:

סטס מיסז'ניקוב: אנחנו עוברים לפנייה מספר 374, משרד התחבורה.

קרן טרנר: בגיבוש תקציב 2007, משרד התחבורה רצה להעביר כסף מהכבישים הבינעירוניים לעירוניים, לא היתה הסכמה לכך בתוך משרד התחבורה ולכן שמו את זה באמצע, בתקנת רזרבה.

קרן טרנר: היום החליטו, שבשנת 2007 זה ילך לבינעירוני ובשנת 2008 לעירוני.

קרן טרנר: זה בעצם כסף של מע"צ ששמו בצד ברזרבה וכעת חוזר עכשיו למע"צ לבינעירוני.

ניסן סלומינסקי: יש כבישים ספציפיים?

קרן טרנר: יש תוכנית עבודה מאושרת.

סטס מיסז'ניקוב: מי בעד אישור פנייה מספר 374?

סטס מיסז'ניקוב: הצבעה בעד – 4 נגד – אין נמנעים – אין הבקשה נתקבלה.

סטס מיסז'ניקוב: תודה, פנייה מספר 374 אושרה.

סמדר אלחנני: אנחנו כבר אחרי מחצית השנה, כבר נוצל בפועל?

סמדר אלחנני: כי זה תקציב ההוצאה.

קרן טרנר: הם בניצול תקציבי של מעל 60% והם מצפים לבצע 2.250.

קרן טרנר: בעצם אנחנו הולכים להעביר להם כספים נוספים מעבר לכספים האלה, בשינויים פנימיים.

קרן טרנר: פנייה מס' 375:

סטס מיסז'ניקוב: פנייה מספר 375, משרד התשתיות הלאומיות.

משה בוצר: הפנייה הנ"ל היא סיווג סעיפי שכר, התאמה בעקבות מדדי אמצע שנעשו והשתתפות מינהל מקרקעי ישראל ביחידת המכרות.

ניסן סלומינסקי: איזה מכרות יש כאן בארץ, פרט לנחושת?

משה בוצר: העיקר זה מחצבות.

משה בוצר: יחידת המכרות אמונה על מתן רישיון ופיקוח על כל המכרות.

משה בוצר: פקודת המכרות מגדירה מכרות, מחצבה וכל חציבה.

סטס מיסז'ניקוב: מי בעד אישור פנייה מספר 375?

סטס מיסז'ניקוב: הצבעה בעד – 4 נגד – אין נמנעים – אין הבקשה נתקבלה.

סטס מיסז'ניקוב: פנייה מספר 375 אושרה.

סטס מיסז'ניקוב: פנייה מספר 380-381:

סטס מיסז'ניקוב: הבקשה האחרונה על סדר היום, פנייה מספר 380-381, הסכמים קואליציוניים.

יובל פרידמן: הפנייה הזאת נועדה להעביר מיליון שקלים מהמשרד לפיתוח הנגב והגליל למשרד הבריאות לשם הצטיידות של בתי חולים בקו העימות, זה על פי החלטת ממשלה.

יובל פרידמן: יש כאן גם תקצוב של הרשאה להתחייב לטיפות חלב ולתקציב פיתוח של משרד הבריאות.

ניסן סלומינסקי: כל זה מאיפה?

יובל פרידמן: המקור הוא בהסכמים הקואליציוניים כי העבירו דרכם את המיליון שקלים.

סטס מיסז'ניקוב: הסכמים קואליציוניים עם מי?

יובל פרידמן: הכסף הוא של המשרד לפיתוח הנגב והגליל.

סטס מיסז'ניקוב: אבל עם מי ההסכמים הקואליציוניים?

יובל פרידמן: יש שם סעיף שנקרא הסכמים קואליציוניים.

סטס מיסז'ניקוב: אני מבקש לדעת, מאיזה סיעה הורידו מיליון שקלים?

יובל פרידמן: אני מסביר, זה כסף שנועד למשרד פיתוח הנגב והגליל.

ניסן סלומינסקי: אני אסביר, לפני כל שנת תקציב האוצר מתאר לעצמו שיהיו הסכמים קואליציוניים והוא משאיר שם הרבה כסף.

ניסן סלומינסקי: השנה הוא עשה את הקופה שלו.

ניסן סלומינסקי: כשיורם מרציאנו אמר שהוא מוותר, פתאום יש לך 766 מיליון שקלים בסעיף הזה.

ניסן סלומינסקי: כל זה היה צריך להיות בהסכמים קואליציוניים ולא נעשה.

סטס מיסז'ניקוב: זה המינוס שלנו, שלא ניצלנו את הכסף.

יובל פרידמן: אני רוצה להסביר, לגבי הפרשנויות שנשמעו פה, אני לא מתמצא בזה ואני לא יכול להתווכח על כך - - -

סטס מיסז'ניקוב: אתם שמתם את הסעיף הזה, הסכמים קואליציוניים 2008.

יובל פרידמן: אני מבקש לדבר על השימושים של זה.

יובל פרידמן: השימושים לכך, זה אומר, מיגון בית חולים סורוקה וברזילי, זה כתוצאה מהחלטת ממשלה בנושא הזה.

זאב אלקין: אתה מסביר מעולה, אבל השאלה שנשאלת, מה קורה עם הכסף - - -

יובל פרידמן: השאלה טובה, היא לא בתחום אחריותי, אני לא מתכוון לתת תשובה לא מוסמכת.

יובל פרידמן: אני מדבר על השימושים של הכסף, שלהבנתי הם שימושים מספיק ראויים בשביל לאשר אותם.

זאב אלקין: אדוני יושב ראש הוועדה, אני מציע, אל"ף, לאשר.

זאב אלקין: בי"ת, לקיים כאן דיון על התקנה הזאת.

זאב אלקין: אני מציע, שמשרד האוצר יבוא לכאן ויסביר, מה הוא מתכוון לעשות עם שארית הכסף בתקנה הזאת.

ניסן סלומינסקי: אני מציע, שאנחנו נחליט, ניתן לו רשימה.

סטס מיסז'ניקוב: מי בעד אישור פנייה מספר 380-381?

סטס מיסז'ניקוב: הצבעה בעד – 4 נגד – אין נמנעים – אין הבקשה נתקבלה.

סטס מיסז'ניקוב: פנייה 380-381 אושרה.

סטס מיסז'ניקוב: רבותיי, תודה רבה, סיימנו ישיבה ארוכה מאוד, הישיבה הבאה ביום שני הבא.

סטס מיסז'ניקוב: אני מודה לכולם, הישיבה נעולה.